Эшимбеков, Имаш
Эшимбеков, Имаш  – театр  артисти.

Өмүр баяны жана чыгармачылыгы 
Имаш Эшимбеков орто мектепти аяктагандан кийин Советтик Армиянын катарында кызмат өтөйт. 
Андан соң, 1959-жылы артист болууну эңсеп Ташкенттеги А.Н.Островский атындагы театр жана сүрөт өнөрү институтуна (ТТХИ) окууга өтөт. 
Институтту 1963-жылы аяктап келип, курсташтары Күнболот Досумбаев, Болот Бейшеналиев, Мамбет Асанбаев ж.б. менен Фрунзе шаарындагы Кыргыз мамлекеттик драма театрына кирет. 
1966-жылы Имаш Эшимбеков менен Таттыбүбү Турсунбаева экөө баш кошушат. 1967-жылы экөө Асел аттуу кыздуу болушат. 
Ал кыз кийин Асел Эшимбекова деп “Махабат дастаны”, “Сүйүү закымы” ж.б. кинофильмдерде тартылып, кыргыз киносунун жылдызына айланган. 
1968-жылы Имаш менен Таттыбүбүнүн ортосунда уул төрөлүп, атын Канат коюшат. 
Аталган театрда И.Эшимбеков он эки жыл эмгектенгенден кийин, үй-бүлөлүк маселелерге байланыштуу ал Ош кыргыз драма текатрына которулуп кетет. 
Ош театрында ал актриса Жамийла Сыдыкбаевага үйлөнөт. 
1979-жылы Имаш Эшимбеков жаңы үй-бүлөсү менен кайрадан Фрунзе шаарына кайтып келип, Кыргыз академиялык драма театрына орношот. 
Ошондон тартып, өмүрүнүн акырына чейин ушул театрда иштеген.

Чыгармачылыгы
Имаш Эшимбеков Кыргыз драма театрында көбүнэсе геройлордун ролдорун аткарган көрүнүктүү артист болгон. 
Анын сырткы келишкен келбети, темпераменти көрүүчүлөрдү өзүнө тартып турган. 
Имаш Эшимбековдун өтө көрүнүктүү ролдорунун бири улуу драматург В.Шекспирдин “Ромео менен Жульетта” трагедиясындагы Ромеонун ролу. 
Бул спектаклде ал жубайы Таттыбүбү экөө сахнада бирге ойношкон. Таттыбүбү Турсунбавева Жульеттаны аткарган.

Театрдагы негизги ролдору
 Дүйшөн (Ч. Айтматов, “Биринчи мугалим”)
 Нияз (Т. Абдумомунов, “Абийир кечирбейт”)
 Маке (М. Байжиев, “Балдар бойго жеткенде”)
 Азиз (М.Байжиев, “Төрт адам”)
 Шамшы (А. Дыйканбаев, “Мүрөктүн суусу”)
 Ромео (В. Шекспир, “Ромео менен Жульетта”)
 Фрунзе  (К. МаликовТ,  “Бийик жерде”)
 Көбөш  (Ж. Садыков,  “Манастын улуу Семетей”)
 Канчоро (Ж. Садыков,  "Элим, ай" "Сейтек")
 Алмамбет (Ж. Садыков,  "Айкөл Манас")  
 Вандалино (Лопе-де Вега, “Бий мугалими”)
 Карлсон (М. Гапаров, “Биздин үйдүн Карлсону”)
 Акыркы кирген адам (В. Дозорцев  “Акыркы кирген адам”)

Колдонулган адабияттар 
"Манас" энциклопедиясы/Мамлекеттик тил жана энциклопедия борбору. Бишкек: Кыргыз энциклопедиясынын Башкы редакциясы, - 1995. 1-т. - 440 б. ISBN -5-89750-013-4
 Чүй облусу, энциклопедия. Бишкек, 1994-ж.

Интернет шилтемелер

Манас эпосу
 Кыргыз театры
 Кыргыз маданияты
 Театр
 Көркөм өнөр
 Чүй облусу
 Инсандар
 Кыргызстан
 Кыргыз таануу
Ташкент театр институту